text: Anholdt efter dramatisk røveri
  03 juni 2010 kl. 13.18
  Syd- og Sønderjyllands Politi har anholdt to mænd fra Sønderborg. De står formentlig bag et voldsomt, natligt hjemmerøveri i Skovby på Als den 5. april. De to mænd er henholdsvis 19 og 22 år og er begge fra lokalområdet.
  To maskerede mænd med en sølvfarvet pistol truede dengang ægteparret til at åbne husets pengeskab. Familien udleverede desuden mobiltelefoner, flere pc'er, et mindre kontant beløb samt et sæt bilnøgler.
  Efter røveriet stak de to røvere af med familiens bil, der bagefter blev fundet i Sønderborg med nøglerne i tændingen. Politiet oplyser, at pågribelsen af de to unge mænd forløb uden dramatik, og at der muligvis vil ske flere anholdelser i sagen.
  De anholdte er blandt andet sigtet for særligt farligt røveri og brugstyveri. De vil fredag formiddag blive fremstillet i grundlovsforhør i retten i Sønderborg.
  